CELEX: 32018D1663
Language: da
Date: 2018-11-06 00:00:00
Title: Rådets afgørelse (EU) 2018/1663 af 6. november 2018 om den holdning, som på Den Europæiske Unions vegne skal indtages i Det Europæiske Udvalg for Udarbejdelse af Standarder for Sejlads på Indre Vandveje og i Centralkommissionen for Sejlads på Rhinen, til vedtagelsen af europæiske standarder for erhvervskvalifikationer inden for sejlads på indre vandveje

8.11.2018   
               
               
                  DA
               
               
                  Den Europæiske Unions Tidende
               
               
                  L 278/20
               
            
         RÅDETS AFGØRELSE (EU) 2018/1663
         af 6. november 2018
         om den holdning, som på Den Europæiske Unions vegne skal indtages i Det Europæiske Udvalg for Udarbejdelse af Standarder for Sejlads på Indre Vandveje og i Centralkommissionen for Sejlads på Rhinen, til vedtagelsen af europæiske standarder for erhvervskvalifikationer inden for sejlads på indre vandveje
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 91, stk. 1, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Den reviderede konvention om sejlads på Rhinen (»konventionen«) trådte i kraft den 14. april 1967.
                  
               
                     (2)
                  
                  
                     I henhold til konventionens artikel 46 har Centralkommissionen for Sejlads på Rhinen (CCNR) mulighed for at vedtage beslutninger, som er bindende for dens medlemmer.
                  
               
                     (3)
                  
                  
                     Det Europæiske Udvalg for Udarbejdelse af Standarder for Sejlads på Indre Vandveje (CESNI) blev oprettet den 3. juni 2015 inden for rammerne af CCNR med henblik på at udarbejde tekniske standarder for transport ad indre vandveje på forskellige områder, navnlig for så vidt angår fartøjer, informationsteknologi og besætninger.
                  
               
                     (4)
                  
                  
                     CESNI vedtager på sit møde den 8. november 2018 europæiske standarder for erhvervskvalifikationer inden for sejlads på indre vandveje (»standarder for erhvervskvalifikationer«). Plenarforsamlingen i CCNR vil sandsynligvis vedtage en resolution, som indarbejder disse standarder i besætningsreglerne for sejlads på Rhinen.
                  
               
                     (5)
                  
                  
                     Det er hensigtsmæssigt at fastlægge den holdning, som på Unionens vegne skal indtages i CESNI og CCNR, da standarderne for erhvervskvalifikationer vil få afgørende indflydelse på indholdet af EU-retten, nemlig Europa-Parlamentets og Rådets direktiv (EU) 2017/2397 (1), og vil få retsvirkning i medfør af reglerne for CCNR, når den vedtager disse standarder.
                  
               
                     (6)
                  
                  
                     Det er vigtigt, at de tekniske krav til besætningsmedlemmer er så harmoniserede som muligt i henhold til de forskellige retlige ordninger i Europa, for at fremme mobiliteten, sikre sejladssikkerheden og sikre beskyttelsen af menneskers liv og af miljøet. Navnlig bør medlemsstater, som også er medlemmer af CCNR, have lov til at støtte beslutninger, der bringer CCNR's regler i overensstemmelse med de regler, der anvendes i Unionen.
                  
               
                     (7)
                  
                  
                     Standarderne for erhvervskvalifikationer, der udvikles af CESNI, tilvejebringer harmoniserede europæiske mindstestandarder og omfatter standarder for kompetence, standarder for praktiske eksamener, standarder for helbredsmæssig egnethed og standarder for godkendelse af simulatorer.
                  
               
                     (8)
                  
                  
                     Med virkning fra den 18. januar 2022 henviser artikel 32 i direktiv (EU) 2017/2397 direkte til standarder for erhvervskvalifikationer som værende de krav, der er fastlagt af CESNI. Kommissionen tillægges beføjelser til at medtage hele teksten af disse krav i delegerede retsakter, til at medtage eller ajourføre de relevante henvisninger og til at fastsætte anvendelsesdatoen.
                  
               
                     (9)
                  
                  
                     Unionens holdning bør fremføres i fællesskab af de EU-medlemsstater, der er medlemmer af CESNI og CCNR —
                  
               VEDTAGET DENNE AFGØRELSE:
         
            Artikel 1
            
               1.   Den holdning, som på Unionens vegne skal indtages i Det Europæiske Udvalg for Udarbejdelse af Standarder for Sejlads på Indre Vandveje (CESNI) den 8. november 2018, er at erklære sig enig i vedtagelsen af de europæiske standarder for erhvervskvalifikationer inden for sejlads på indre vandveje (cesni (18)_29-cesni (18)_42).
            
            
               2.   Den holdning, som på Unionens vegne skal indtages på mødet i plenarforsamlingen i Centralkommissionen for Sejlads på Rhinen (CCNR), hvor der træffes beslutning om de europæiske standarder for erhvervskvalifikationer inden for sejlads på indre vandveje (cesni (18) _29-cesni (18)_42), er at støtte alle forslag, der bringer kravene i besætningsreglerne for sejlads på Rhinen i overensstemmelse med de europæiske standarder for erhvervskvalifikationer inden for sejlads på indre vandveje.
            
         
         
            Artikel 2
            
               1.   Unionens holdning som angivet i artikel 1, stk. 1, fremføres i fællesskab af de medlemsstater, som er medlem af CESNI.
            
            
               2.   Unionens holdning som angivet i artikel 1, stk. 2, fremføres i fællesskab af de medlemsstater, som er medlem af CCNR.
            
         
         
            Artikel 3
            Mindre tekniske ændringer af de holdninger, der er angivet i artikel 1, kan aftales uden yderligere afgørelse truffet af Rådet.
         
         
            Artikel 4
            Denne afgørelse træder i kraft den på dagen for vedtagelsen.
         
         
            Udfærdiget i Bruxelles, den 6. november 2018.
            
               
                  På Rådets vegne
               
               H. LÖGER
               
                  Formand
               
            
         
         
            (1)  Europa-Parlamentets og Rådets direktiv (EU) 2017/2397 af 12. december 2017 om anerkendelse af erhvervskvalifikationer for sejlads på indre vandveje og om ophævelse af Rådets direktiv 91/672/EØF og 96/50/EF (EUT L 345 af 27.12.2017, s. 53).